### Beslutning

Udvalget kunne enstemmigt tiltræde indstillingen med bemærkning om, at der ønskes arbejdet med mulighederne for etablering af almenboliger i lokalplansområdet.

Offentlig fremlæggelse af forslag til Lokalplan nr. 1114 - Boliger og erhverv ved [adresse], Solbjerg, og tillæg nr. 62 til Kommuneplan 2017.

### Resumé

Lokalplanområdet ligger i byzone i den nordlige del af byen, er omtrent 2,6 ha stort og privat ejet.

Baggrunden for lokalplanens udarbejdelse er en henvendelse fra en privat bygherre, som ønsker at udvikle området.

Lokalplanen giver i delområde I mulighed for at etablere et torv, der skal understøtte bylivet. Omkring torvet etableres en dagligvarebutik, erhverv, syv etageboliger og otte rækkehuse. I delområde II etableres cirka 100 etageboliger i bebyggelse i op til tre etager. Stiforbindelsen til [adresse] bliver styrket.

Lokalplanen er i overensstemmelse med målsætningerne i Kommuneplan 2017 om byvækst. Kommuneplanen peger således på muligheden for fortætning omkring centerområdet i Solbjerg, hvor arealerne skal udnyttes bedre med henblik på at give området et kvalitativt løft og sikre et varieret bysamfund. Lokalplanforslaget er ikke i overensstemmelse med rammedelen i Kommuneplan 2017 og ledsages af et forslag til kommuneplantillæg.

Forslaget til lokalplanen ledsages desuden af en udbygningsaftale med tre emner.

I december 2019 blev forslag til ændring af kommuneplanens rammer sendt i forudgående offentlig høring. Der indkom 15 svar, heraf tre fra foreninger, 10 fra privatpersoner og to fra myndigheder. Svarene repræsenterer i alt 27 husstande. Høringssvarene udtrykker blandt andet ønske om, at nyt byggeri indpasser sig i det eksisterende miljø og ikke bliver højere end tre etager.

### Indstilling

Det indstilles,

At 1) forslag til lokalplan nr. 1114 godkendes til offentlig fremlæggelse,

At 2) forslag til Tillæg nr. 62 til Kommuneplan 2017 godkendes til offentlig fremlæggelse, og

At 3) forslag til udbygningsaftale godkendes til offentlig fremlæggelse.

### Sagens forløb

30-04-2020 Borgmesterens Afdeling påtegning

Fremsendes til Magistraten.

Borgmesterens Afdeling har ingen bemærkninger til indstillingen.

 04-05-2020 Magistraten

Fremsendes til [adresse] med bemærkning, at Magistraten i mødet den 4. maj 2020 anbefaler, at byrådet tiltræder Magistratsafdelingen for Teknik og Miljøs indstilling af 14. april 2020.

Julie Winther tog forbehold.

Til Byrådsmødet beskrives grundlaget for vurderingen af, at der ikke er behov for almene boliger i lokalplanområdet.

 13-05-2020 [adresse]
Fremsendes til Teknisk Udvalg til behandling i henhold til beslutning i byrådets møde den 13. maj 2020.
 03-06-2020 Teknisk Udvalg

Udvalget kunne enstemmigt tiltræde indstillingen med bemærkning om, at der ønskes arbejdet med mulighederne for etablering af almenboliger i lokalplansområdet.